## Zakon o izmjenama i dopunama Zakona o mirovinskom osiguranju

### NN 147/2002 (10.12.2002.), Zakon o izmjenama i dopunama Zakona o mirovinskom osiguranju

# HRVATSKI SABOR

2339

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O MIROVINSKOM OSIGURANJU

Proglašavam
Zakon o izmjenama i dopunama Zakona o mirovinskom osiguranju, koji je donio
Hrvatski sabor na sjednici 29. studenoga 2002.

Broj:
01–081–02–3787/2
Zagreb, 4. prosinca 2002.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O MIROVINSKOM OSIGURANJU

Članak 1.

U Zakonu o mirovinskom osiguranju (»Narodne novine«,
br. 102/98., 127/00., 59/01. i 109/01.) u članku 8. riječi: »ovim Zakonom«
zamjenjuju se riječju »zakonom«.

Članak 2.

U članku 10. stavku 1. točki 3. riječi: »ako rade s
punim radnim vremenom« brišu se.

Članak 3.

U članku 11. dodaje se točka 4. koja glasi:

»4) osobe koje su po osnovi obavljanja samostalne
djelatnosti poljoprivrede i šumarstva obveznici poreza na dohodak ili poreza na
dobit.«

Članak 4.

Članak 12. mijenja se i glasi:

 »(1)
Poljoprivrednici koji obavljaju poljoprivrednu djelatnost kao jedino ili glavno
zanimanje obvezno se osiguravaju ako su vlasnici, posjednici, zakupci ili
koncesionari poljoprivrednog zemljišta.

(2) U smislu ovoga Zakona smatra se da osobe iz
stavka 1. ovoga članka ne obavljaju poljoprivrednu djelatnost kao jedino ili
glavno zanimanje ako su obvezno osigurane po drugoj osnovi, ako su korisnici
mirovine, ili su na redovitom školovanju.«

Članak 5.

Iza članka 16. dodaje se članak 16.a koji glasi:

»Članak 16.a

(1) Obvezno su osigurane osobe koje ostvaruju
primitke od drugesamostalne djelatnosti i primitke od povremenoga
nesamostalnog rada na koje se plaćaju doprinosi za mirovinsko osiguranje prema propisima
o doprinosima za obvezna osiguranja.

(2) Osobama iz stavka 1. ovoga članka ne osiguravaju
se prava prema ovome Zakonu za slučaj ozljede na radu ili profesionalne bolesti
u vezi s poslovima za koje ostvaruju primitke iz stavka 1. ovoga članka.«

Članak 6.

U članku 17. stavku 2. točki 4. iza riječi:
»nezaposlenosti«, riječi: »ako se osoba prijavila nadležnoj službi
zapošljavanja i ako se uredno prijavljuje toj službi,« brišu se.

Iza stavka 3. dodaje se novi stavak 4. koji glasi:

»(4) Na
produženo osiguranje osigurava se osoba za vrijeme nezaposlenosti nakon
prestanka ugovora o radu na određeno vrijeme za stalne sezonske poslove.«

U
dosadašnjem stavku 4. koji postaje stavak 5. riječi: »i 3.« zamjenjuju se
riječima: »3. i 4.«.

Članak
7.

U
članku 25. stavku 1. u drugom i trećem retku brojka: »42« zamjenjuje se
brojkom: »40«.

U
stavku 2. točki 1. riječi: »porodiljnog dopusta za blizance, za treće i svako
sljedeće dijete« brišu se.

Članak
8.

Iza
članka 27. dodaju se članci 27.a i 27.b koji glase:

»Članak 27.a

(1) U staž osiguranja računa se i razdoblje u kojem
su isplaćeni primici za koje su plaćeni doprinosi prema članku 16.a ovoga
Zakona.

(2) Staž osiguranja utvrđuje se za svaku kalendarsku
godinu tako da se ukupni primici iz stavka 1. ovoga članka isplaćeni u toj
godini podijele s prosječnom mjesečnom plaćom svih zaposlenih u Republici
Hrvatskoj u istoj godini.

Članak 27.b

Staž osiguranja ostvaren po svim osnovama osiguranja
prema ovome Zakonu računa se najviše 12 mjeseci u jednoj kalendarskoj godini.«

Članak 9.

Članak 28. mijenja se i glasi:

»U staž osiguranja računa se razdoblje koje je
osiguranik odnosno, korisnik mirovine – svećenik, redovnica ili redovnik
dokupio za razdoblje provedeno u svećeničkoj ili redovničkoj službi prije 1.
siječnja 1999.«

Članak 10.

U članku 32. stavak 4. mijenja se i glasi:

»(4) Osiguranik iz članka 24. ovoga Zakona, koji nije
u cijelosti uplatio doprinose za mirovinsko osiguranje, može ostvariti pravo na
starosnu mirovinu ili prijevremenu starosnu mirovinu ako ispunjava uvjete za
stjecanje prava na mirovinu na temelju staža osiguranja za koji je uplaćen
doprinos za mirovinsko osiguranje. Ostvarivanjem prava na mirovinu ne prestaje,
za razdoblja za koja doprinos nije u cijelosti uplaćen, obveza uplate dospjelih
doprinosa.«

Članak 11.

U članku 54. stavak 7. mijenja se i glasi:

»(7) Osiguranik iz članka 24. ovoga Zakona, koji nije
u cijelosti uplatio doprinose za mirovinsko osiguranje, može ostvariti pravo na
invalidsku mirovinu ako ispunjava uvjete za stjecanje prava na invalidsku
mirovinu na temelju staža osiguranja za koji je uplaćen doprinos za mirovinsko
osiguranje. Ostvarivanjem prava na mirovinu ne prestaje, za razdoblja za koja
doprinos nije u cijelosti uplaćen, obveza uplate dospjelih doprinosa.«

Članak 12.

U članku 75. iza stavka 1. dodaje se novi stavak 2.
koji glasi:

»(2) Vrijednosni bodovi iz stavka 1. ovoga članka
utvrđuju se i na temelju drugih primitaka na koje su plaćeni doprinosi za
obvezno mirovinsko osiguranje.«

Dosadašnji stavak 2. postaje stavak 3.

U dosadašnjem stavku 3. koji postaje stavak 4. iza
riječi: »stavka 1.« dodaju se riječi: »i 2.«

Dosadašnji stavci 4. – 7. postaju stavci 5. – 8.

Članak 13.

U članku 78. stavku 2. postotak: » 0,3%« zamjenjuje
se postotkom: »0,34%«.

Članak 14.

U članku 79. iza stavka 3. dodaje se novi stavak 4.
koji glasi:

»(4) Ako je invalidnost, na osnovi koje osiguranik
stječe pravo na invalidsku mirovinu, uzrokovana djelomično ozljedom na radu ili
profesionalnom bolešću, a djelomično bolešću ili ozljedom izvan rada,
invalidska mirovina koja osiguraniku pripada odredit će se kao jedna mirovina
od zbroja osobnih bodova obračunatih u razmjernom dijelu za slučaj ozljede na
radu ili profesionalne bolesti prema stavku 3. ovoga članka i u razmjernom
dijelu za slučaj bolesti ili ozljede izvan rada prema stavku 1. ovoga članka.

Dosadašnji stavci 4. – 9. postaju stavci 5. – 10.

Članak 15.

U članku 80. stavku 1. točki 4. faktor: »0,6667«
zamjenjuje se faktorom: »0,8«.

Članak 16.

Članak 82. mijenja se i glasi:

»(1) Osiguraniku koji ostvaruje mirovinu samo prema
odred­bama ovoga Zakona a kojem je mirovina određena prema članku 74. – 81.
ovoga Zakona manja od najniže mirovine, odredit će se najniža mirovina.

(2) Najniža mirovina određuje se za svaku godinu
mirovinskog staža do 30 godina mirovinskog staža u visini od 0,825%, a za svaku
godinu staža koja prelazi 30 godina mirovinskog staža u visini od 0,4125% od
prosječne bruto plaće svih zaposlenih u Republici Hrvatskoj u 1998. godini
prema podacima Državnog zavoda za statistiku.

(3) Najniža mirovina korisnika invalidske mirovine,
čija je invalidnost posljedica ozljede na radu ili profesionalne bolesti,
određuje se, prema stavku 2. ovoga članka, za 40 godina mirovinskog staža.

(4) Najniža mirovina korisnika invalidske mirovine,
čija je invalidnost djelomično posljedica ozljede na radu ili profesionalne
bolesti, a djelomično posljedica bolesti ili ozljede izvan rada, određuje se od
zbroja najnižih mirovina obračunatih u razmjernom dijelu za slučaj invalidnosti
uzrokovane ozljedom na radu ili profesionalnom bolešću, prema stavku 3. ovoga
članka, i razmjernom dijelu za slučaj bolesti ili ozljede izvan rada, prema
stavku 2. ovoga članka.

(5) Najniža mirovina korisnika obiteljske mirovine
nakon smrti osiguranika, čija je smrt posljedica ozljede na radu ili profesionalne
bolesti, određuje se, prema stavku 2. ovoga članka, za 40 godina mirovinskog
staža.

(6) Najniža mirovina određuje se uz primjenu polaznog
faktora iz članka 78. i mirovinskog faktora iz članka 80. ovoga Zakona.

(7) Mirovina iz stavka 2. – 6. ovoga članka usklađuje
se prema članku 86. ovoga Zakona.

(8) Najniža mirovina ne pripada korisniku invalidske
mirovine zbog profesionalne nesposobnosti za rad za vrijeme zaposlenja ili
obavljanja samostalne djelatnosti.«

Članak 17.

U članku 83. stavku 1. iza riječi: »40 godina,«
dodaju se riječi: »odnosno koji ima 40 godina ili više, a manje od 50 godina
života i koji je po svom izboru osiguran na temelju individualne kapitalizirane
štednje,«.

U stavku 2. u petom retku iza riječi: »štednje,«
dodaju se riječi: »odnosno koji ima 40 godina ili više, a manje od 50 godina
života i koji je po svom izboru osiguran na temelju individualne kapitalizirane
štednje,«.

Članak 18.

U članku 90. stavku 2. postotak: »0,3%« zamjenjuje se
postotkom: »0,34%«.

U stavku 3. iza riječi: »osiguranja,« dodaju se
riječi: »osim u slučaju iz članka 16.a ovoga Zakona«.

Članak 19.

U članku 98. dodaje se stavak 4. koji glasi:

»(4) Kada Zavod u postupku kontrole utvrdi da
obveznik plaćanja doprinosa ne obavlja poslovnu djelatnost za koju je
registriran donijet će po službenoj dužnosti rješenje o utvrđivanju te
činjenice.«

Članak 20.

U članku 100. točki 5. riječi: »prema sjedištu tijela
nadležnog za utvrđivanje katastarskog prihoda od poljoprivrede« zamjenjuju se
riječima: »prema prebivalištu osiguranika,«.

Članak 21.

U članku 106. dodaje se stavak 5. koji glasi:

»(5) Iznimno od odredbe stavka 2. ovoga članka, a po
pravomoćnosti rješenja o utvrđivanju prestanka poslovanja obveznika plaćanja
doprinosa iz članka 98. stavka 4. ovoga Zakona, Zavod će, po službenoj
dužnosti, utvrditi prestanak svojstva osiguranika prijavljenog kod toga
obveznika plaćanja doprinosa i o tome obavijestiti osiguranika.«

Članak 22.

Iza članka 106. dodaje se članak 106.a koji glasi:

»Članak 106.a

(1) Osobe iz članka 16.a ovoga Zakona stječu svojstvo
osiguranika danom uplate doprinosa za mirovinsko osiguranje.

(2) Trajanje osiguranja u slučaju iz stavka 1. ovoga
članka utvrđuje Zavod po isteku kalendarske godine za proteklu kalendarsku
godinu primjenom članka 27.a i 27.b ovoga Zakona.«

Članak 23.

U članku 122. dodaju se stavci 4. i 5. koji glase:

»(4) Kada je mirovina određena prema članku 32.
stavku 4. ili prema članku 54. stavku 7. ovoga Zakona, novo rješenje donijet će
se po službenoj dužnosti kada se u cijelosti uplate dospjeli doprinosi s
pripadajućim kamatama, na način da će se mirovina odrediti i na temelju staža
osiguranja za koji su u cijelosti uplaćeni dospjeli doprinosi.

(5) Mirovina određena prema stavku 4. ovoga članka
pripada osiguraniku od prvog dana idućega mjeseca od mjeseca u kojem su u
cijelosti uplaćeni dospjeli doprinosi s pripadajućim kamatama.«

Članak 24.

Iza članka 126. dodaje se članak 126.a koji glasi:

»Članak 126.a

Zahtjevi i ostali podnesci, rješenja, potvrde i druge
isprave u postupku ostvarivanja prava iz mirovinskog osiguranja, kao i tužbe te
sudske odluke u postupku u upravnim sporovima oslobođeni su od plaćanja
upravnih i sudskih pristojbi.«

Članak 25.

U članku 130. točka 2. briše se.

Dosadašnje točke 3. – 6. postaju točke 2. – 5.

Članak 26.

U članku 134. dodaje se stavak 3. koji glasi:

»(3) Zavod općim aktom utvrđuje radna mjesta
(položaje) koji se popunjavaju putem natječaja, vrijeme na koje se imenuje
radnik na položaj, način oglašavanja, razloge za razrješenje prije isteka
vremena imenovanja na položaj i druga pitanja u vezi s obavljanjem poslova na
tim položajima.«

Članak 27.

U članku 136. točki 3. riječi: »ovim Zakonom«
zamjenjuju se riječju: »zakonom«.

Članak 28.

U članku 140. stavak 1. mijenja se i glasi:

»(1) Doprinosi za mirovinsko osiguranje, obveznici
doprinosa, obveznici obračunavanja i plaćanja doprinosa, osnovice i stope za
obračun, način obračuna i rokovi plaćanja, te druga pitanja u vezi s plaćanjem
doprinosa za mirovinsko osiguranje uređuju se zakonom.«

Stavci 3. i 4. brišu se.

Članak 29.

Članci 141. – 145. brišu se.

Članak 30.

Članak 146. mijenja se i glasi:

»(1) Radi kontrole podataka o stažu osiguranja,
osnovicama za obračun doprinosa i o uplaćenim doprinosima, koji služe za
ostvarivanje prava, Zavod ima pravo provjere poslovnih knjiga, financijske
dokumentacije i drugih evidencija obveznika plaćanja doprinosa.

(2) O obavljenoj kontroli iz stavka 1. ovoga članka
Zavod sastavlja zapisnik.

(3) Na zapisnik iz stavka 2. ovoga članka obveznik
plaćanja doprinosa može podnijeti prigovor u roku od osam dana računajući od
dana primitka zapisnika.

(4) Ako obveznik plaćanja doprinosa podnese prigovor
u kojem iznese činjenice zbog kojih bi trebalo izmijeniti zapisnik, Zavod će
sastaviti dopunski zapisnik.

(5) Ako u postupku kontrole iz stavka 1. ovoga članka
Zavod utvrdi nepravilnosti, naložit će obvezniku plaćanja doprinosa da ih
otkloni u određenom roku.

(6) Zapisnik iz stavka 2., odnosno dopunski zapisnik
iz stavka 4. ovoga članka u kojem su utvrđene nepravilnosti koje se odnose na osnovice
za obračun doprinosa i uplatu doprinosa Zavod dostavlja Poreznoj upravi na
daljnji postupak.

(7) Postupak i način kontrole iz stavka 1. ovoga
članka utvrđuje Zavod općim aktom.«

Članak 31.

Članci 147. – 151. brišu se.

Članak 32.

U članku 168. stavku 1. točki 2. riječi u zagradi:
»stavak 5.« brišu se.

Točka 5. briše se.

Dosadašnje točke 6. – 8. postaju točke 5. – 7.

Članak 33.

U članku 170. točka 3. briše se.

Članak 34.

Članak 171. briše se.

Članak 35.

U članku 183. postotak: »0,3%« zamjenjuje se
postotkom: »0,34%«.

Članak 36.

(1) Korisniku prava na zaštitni dodatak uz mirovinu
kojem se osigurava to pravo na temelju članka 172. stavka 1. Zakona o
mirovinskom osiguranju (»Narodne novine«, br. 102/98., 127/00., 59/01. i
109/01.) i koji ostvari pravo na mirovinu primjenom međunarodnog ugovora o
socijalnom osiguranju, prestaje pravo na zaštitni dodatak ako mu mirovina
zajedno s mirovinom ostvarenom na temelju međunarodnog ugovora o socijalnom
osiguranju prelazi graničnu svotu najnižeg mirovinskog primanja prema kojoj je
određen zaštitni dodatak.

(2) Korisniku zaštitnog dodataka uz mirovinu, koji je
ostvario i pravo na mirovinu primjenom međunarodnog ugovora o socijalnom
osiguranju od 1. siječnja 1999. do dana stupanja na snagu ovoga Zakona,
Hrvatski zavod za mirovinsko osiguranje po službenoj će dužnosti donijeti
rješenje o prestanku prava na zaštitni dodatak prema odredbi stavka 1. ovoga
članka.

(3) U slučaju iz stavka 1. i 2. ovoga članka pravo na
zaštitni dodatak prestaje prvog dana sljedećeg mjeseca od mjeseca u kojemu je
doneseno rješenje.

Članak 37.

(1) Korisniku mirovine kojemu se isplaćuje dodatak uz
mirovinu prema Zakonu o prenošenju sredstava Državnog proračuna fondovima
mirovinskog i invalidskog osiguranja te usklađivanju mirovina (»Narodne novine«,
br. 102/98.) osigurava se isplata dodatka uz mirovinu od 1. siječnja 2003. u
svoti koja mu pripada u prosincu 2002. godine.

(2) Sredstva za isplatu dodatka uz mirovinu iz stavka
1. ovoga članka osiguravaju se u državnom proračunu.

Članak 38.

(1) Korisniku mirovine s prebivalištem na teritoriju
Republike Hrvatske, bivšem službeniku u saveznim tijelima bivše SFR Jugoslavije
koji je na te poslove bio upućen, kao hrvatski kadar, od tijela državne vlasti
Socijalističke Republike Hrvatske i kojem se isplaćuje mirovina na temelju
Zakona o isplati mirovina korisnicima koji su mirovinu ostvarili u republikama
bivše Socijalističke Federativne Republike Jugoslavije (»Narodne novine«, br.
96/93.) osigurava se isplata mirovine u svoti koja mu je isplaćena na dan
početka primjene ovoga Zakona.

(2) Mirovina iz stavka 1. ovoga članka usklađuje se
prema članku 86. Zakona o mirovinskom osiguranju (»Narodne novine«, br.
102/98., 127/00., 59/01. i 109/01.).

(3) Korisniku mirovine s prebivalištem na teritoriju
Republike Hrvatske, bivšem službeniku u saveznim tijelima bivše SFR Jugoslavije
koji je na te poslove bio upućen, kao hrvatski kadar, od tijela državne vlasti
Socijalističke Republike Hrvatske i koji je u razdoblju od 8. listopada 1991.
do dana početka primjene ovoga Zakona ostvario pravo na mirovinu po osnovi
zaposlenja u tijelima državne vlasti Republike Hrvatske, od najmanje godinu
dana, donijet će se novo rješenje o mirovini kojim će se razdoblje provedeno u
zaposlenju u saveznim tijelima bivše SFR Jugoslavije utvrditi u mirovinski staž
kao staž osiguranja ostvaren u Republici Hrvatskoj.

(4) Osiguraniku službeniku tijela državne vlasti
Republike Hrvatske računa se u mirovinski staž kao staž osiguranja ostvaren u
Republici Hrvatskoj razdoblje provedeno u zaposlenju u saveznim tijelima bivše
SFR Jugoslavije na koje poslove je bio upućen, kao hrvatski kadar, od tijela državne
vlasti Socijalističke Republike Hrvatske, pod uvjetom da u vrijeme ostvarivanja
prava na mirovinu, prema propisima Republike Hrvatske ima hrvatsko državljanstvo
i da se nakon 8. listopada 1991. a najkasnije do 30. lipnja 1992. zaposlio u
tijelima državne vlasti Republike Hrvatske, te u tom zaposlenju proveo najmanje
pet godina.

(5) Odredba stavka 3. i 4. ovoga članka ne
primjenjuje se ako je na temelju navedenog staža osiguranja ostvareno pravo na
mirovinu izvan hrvatskog mirovinskog osiguranja.

(6) Hrvatski zavod za mirovinsko osiguranje će
rješenjem utvrditi svotu mirovine iz stavka 1. i 3. ovoga članka na dan početka
primjene ovoga Zakona, na zahtjev korisnika mirovine.

(7) Za mirovinu iz stavka 1. ovoga članka, odnosno
dio mirovine ostvarene temeljem staža osiguranja iz stavka 3. i 4. ovoga članka
sredstva se osiguravaju u državnom proračunu.

Članak 39.

(1) Korisniku invalidske mirovine zbog profesionalne
nesposobnosti za rad, kojem je ta mirovina određena primjenom mirovinskog
faktora iz članka 80. stavka 1. točke 4. i članka 174. stavka 3. točke 1.
Zakona o mirovinskom osiguranju (»Narodne novine«, br. 102/98., 127/00., 59/01.
i 109/01.), Hrvatski zavod za mirovinsko osiguranje će po službenoj dužnosti
ponovno odrediti invalidsku mirovinu zbog profesionalne nesposobnosti za rad
primjenom mirovinskog faktora iz članka 15. ovoga Zakona.

(2) Mirovina iz stavka 1. ovoga članka pripada od
dana stupanja na snagu ovoga Zakona.

Članak 40.

(1) Udovica čiji je bračni drug umro do 31. prosinca
1998. a do dana njegove smrti navršila je 40 godina života, može steći pravo na
obiteljsku mirovinu kada navrši:

– u 2002. godini 47 godina života,

– u 2003. godini 47 godina i 6 mjeseci života,

– u 2004. godini 48 godina života,

– u 2005. godini 48 godina i 6 mjeseci života,

– u 2006. godini 49 godina života,

– u 2007. godini 49 godina i 6 mjeseci života,

– u 2008. godini 50 godina života.

(2) Udovica koja je koristila pravo na obiteljsku
mirovinu do 31. prosinca 1998., a koja je tijekom korištenja prava na tu
mirovinu navršila 40 godina života, može ponovno steći pravo na obiteljsku
mirovinu pod uvjetima iz stavka 1. ovoga članka.

(3) Iznimno od odredbe članka 62. stavka 2. Zakona o
mirovinskom osiguranju (»Narodne novine«, br. 102/98., 127/00., 59/01. i
109/01.), udovica može steći pravo na obiteljsku mirovinu:

– ako je smrt bračnog druga nastupila u 1999. godini
i ako je udovica u času njegove smrti navršila 40 godina i 6 mjeseci života –
kada navrši 45 godina i 6 mjeseci života,

– ako je smrt bračnog druga nastupila u 2000. godini
i ako je udovica u času njegove smrti navršila 41 godinu života – kada navrši
46 godina života,

– ako je smrt bračnog druga nastupila u 2001. godini
i ako je udovica u času njegove smrti navršila 41 godinu i 6 mjeseci života –
kada navrši 46 godina i 6 mjeseci života,

– ako je smrt bračnog druga nastupila u 2002. godini
i ako je udovica u času njegove smrti navršila 42 godine života – kada navrši
47 godina života,

– ako smrt bračnog druga nastupi u 2003. godini i ako
udovica u času njegove smrti navrši 42 godine i 6 mjeseci života – kada navrši
47 godina i 6 mjeseci života,

– ako smrt bračnog druga nastupi u 2004. godini i ako
udovica u času njegove smrti navrši 43 godine života – kada navrši 48 godina života,

– ako smrt bračnog druga nastupi u 2005. godini i ako
udovica u času njegove smrti navrši 43 godine i 6 mjeseci života – kada navrši
48 godina i 6 mjeseci života,

– ako smrt bračnog druga nastupi u 2006. godini i ako
udovica u času njegove smrti navrši 44 godine života – kada navrši 49 godina života,

– ako smrt bračnog druga nastupi u 2007. godini i ako
udovica u času njegove smrti navrši 44 godine i 6 mjeseci života – kada navrši
49 godina i 6 mjeseci života.

(4) Pravo na obiteljsku mirovinu prema ovome članku
pripada od prvog dana sljedećeg mjeseca od mjeseca u kojemu je pod­nesen
zahtjev za tu mirovinu.

Članak 41.

(1) Osiguranici koji su do dana stupanja na snagu
ovoga Zakona bili obvezno osigurani kao članovi kućanstva poljopriv­red­nika
ostaju obvezno osigurani kao poljoprivrednici ako ispu­njavaju uvjete utvrđene
odredbama članka 3. i 4. ovoga Zakona

(2) Osiguranicima članovima kućanstva
poljoprivrednika iz stavka 1. ovoga članka koji ne ispunjavaju uvjete iz članka
3. i 4. ovoga Zakona svojstvo osiguranika prestaje s danom podnošenja zahtjeva
za prestanak svojstva osiguranika.

Članak 42.

U postupcima za ostvarivanje prava iz mirovinskog
osiguranja i u postupcima u upravnim sporovima koji nisu dovršeni do dana
stupanja na snagu ovoga Zakona, ne plaćaju se upravne i sudske pristojbe.

Članak 43.

Opće akte iz članka 26. i 30. ovoga Zakona Zavod će
donijeti u roku od 60 dana od dana stupanja na snagu ovoga Zakona.

Članak 44.

U cijelom tekstu Zakona o mirovinskom osiguranju (»Na­rod­ne
novine«, br. 102/98., 127/00., 59/01. i 109/01.)

– riječ »zaposlenik« u različitim padežima zamjenjuje
se riječju »radnik« u odgovarajućem padežu,

– iz naziva osiguranja »obvezno mirovinsko osiguranje
za starost na temelju individualne kapitalizirane štednje« riječi »za starost«
brišu se.

Članak 45.

Postupke za obračun i naplatu doprinosa za mirovinsko
osiguranje, koji su pokrenuti do dana početka primjene ovoga Zakona, dovršit će
Hrvatski zavod za mirovinsko osiguranje prema propisima koji su važili do toga
dana.

Članak 46.

Ovaj Zakon stupa na snagu osmoga dana od dana objave
u »Narodnim novinama«, a odredbe članka 5., 8., 12., 19., 21., 22., 25., 27. –
34., 37., 38. i 45. primjenjuju se od 1. siječnja 2003.

Klasa: 140-01/0-01/02
Zagreb, 29. studenoga 2002.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 147/2002-2339